 1. Nos, Hugues, dux de Bourgoigne et ge, Jehans, sires de Chasteauvillain, facons savoir à tous celx qui verront ces celx présentes, que nos avons vanduz et quicté à touz jors mais, as homes et à fammes de Vulle qui y sont et des ormais i seront et à lor hoirs la mainmorte que nos avions en ladite ville et es terreors de Vulle, sus les diz homes et sus les dites fammes et sus lor hoirs et sus leurs biens, mobles et héritaiges quelxconques yl soient et en quelxconques lieu et en quelxconques terreors il soient et seront; en tel manière que si li home ou les fammes de la dite vile se partoient de lor seignor, ce est à savoir de nos ou don suignor de Chastealvillain ou de noz hoirs et auressont autre suignor, tuit li bien, moble et héritaige et celui qui se partiroit, demorroit au singnor desus cui yl se partiroit quelxque part li bien fussient.  2. Et avons fait ceste quictance por pris de six cens livres de tornois, desquelle nous avons receu des diz homes et des dites fammes entier paiement en deniers numbrez.  3. Et promectons que en la dite vile ne sus les homes ne sus les dites fammes qui y sont et des ormais i seront, ne sus lor hoirs ne ou terreor de la dite vile, ne es biens des homes et de fammes desus nommez, ne de lor hoirs, mobles et héritaiges, en quelxques leus et en quelxques terreors yl soient et seront, soit en la vile et es terreors de Vulle, soit de fors ou que que ce soit, jamais ne demanderons ne réclamerons mainmorte, ne raison ne achoisoin, ne servitude de mainmorte, ne souffrons, ne ferons, ne consentirons à demander ne à reclamer par autre.  4. Et à ceste vandue et à ceste donnée que dessus quictance de la dite mainmorte tenir à touz jors mais, nos en ferons nos hoirs qui sont et qui sont à venir.  5. Et se ainsi avenoit que li enfant que il auroient mariés moroyent sans hoirs de lor propre corps, lor escheutes revanront aies pères et as mares ou à lor hoirs.  6. Et por ce que ceste chose soit ferme et estable à tous jors, avons baillié as homes et as fammes de Vulle, por elz et por tos cels qui jamais i seront, cels présentes lectres, saellées de nos seals, en tesmoignage de vérité. Ce est fait en l’an de l’Incarnation Notre Seigneur, mil CC sexante et quatre ou mois de juing.